ตลท.เผย SET เดือนมิ.ย.เทรดคึก วอลุ่มเฉลี่ยต่อวันทำนิวไฮรอบ 2 ปีครึ่ง
ตลท.เผย SET เดือนมิ.ย.เทรดคึก วอลุ่มเฉลี่ยต่อวันทำนิวไฮรอบ 2 ปีครึ่ง
ตลท.เผย SET เดือนมิ.ย.เทรดคึก วอลุ่มเฉลี่ยต่อวันทำนิวไฮรอบ 2 ปีครึ่ง
8 ก.ค. 2563

นายศรพล ตุลยะเสถียร รองผู้จัดการ หัวหน้าสายงานวางแผนกลยุทธ์องค์กร ตลาดหลักทรัพย์แห่งประเทศไทย (ตลท.) เปิดเผยว่า ดัชนีตลาดหลักทรัพย์ของไทย (SET Index) ในเดือน มิ.ย.63 ค่อนข้างทรงตัว แต่มูลค่าซื้อขาย (วอลุ่ม) เฉลี่ยรายวันมีความคึกคักมาก โดย SET และ mai มีวอลุ่มเฉลี่ยต่อวันอยู่ที่ 77,359 ล้านบาท เพิ่มขึ้น 27.8% จากช่วงเดียวกันของปีก่อน และสูงสุดในรอบ 30 เดือน อีกทั้งสูงสุดเป็นอันดับสองในประวัติการณ์ ส่งผลให้ในครึ่งแรกของปี 63 วอลุ่มเฉลี่ยต่อวันรวมอยู่ที่ 68,617 ล้านบาท เพิ่มขึ้น 38.2% จากช่วงเดียวกันของปีก่อน ซึ่งมาจากผู้ลงทุนในประเทศเป็นหลักในเดือน มิ.ย.มีสัดส่วนวอลุ่มสูงกว่าผู้ลงทุนประเภทอื่นๆ ต่อเนื่องเป็นเดือนที่ 4 อยู่ที่ 48.76% ของวอลุ่มรวม
นอกจากนี้ เริ่มเห็นสัญญาณความเชื่อมั่นที่ดีขึ้น สังเกตจากผู้ลงทุนต่างชาติที่มีแนวโน้มขายสุทธิในตลาดหลักทรัพย์ไทยลดลงและกลับมาเป็นผู้ซื้อสุทธิในตลาดตราสารหนี้ อีกทั้งบริษัทจดทะเบียน (บจ.) ในตลาดหลักทรัพย์กลับมามีกิจกรรมการระดมทุนในตลาดแรก และเริ่มทยอยนำหุ้น IPO เข้าจดทะเบียนในตลาดหลักทรัพย์ตั้งแต่เดือน ก.ค.เป็นต้นไป ซึ่งตลาดหลักทรัพย์ของไทยยังคงเป็นผู้นำของภูมิภาคในด้านมูลค่าระดมทุนในตลาดแรก (IPO) ในช่วง 6 เดือนแรกของปี 63
ข้อมูลของ ตลท.ระบุว่า
– SET Index ณ สิ้นเดือน มิ.ย.63 ปิดที่ 1,339.03  จุด ลดลง 0.3% จากเดือนก่อน และลดลง 15.2% จากสิ้นปีก่อน แต่หากพิจารณาผลตอบแทนในสกุลเงินดอลลาร์จะเพิ่มขึ้น 2.8% และลดลง 17.8% ตามลำดับ
– ในเดือน มิ.ย.63 เมื่อพิจารณารายอุตสาหกรรมเทียบกับสิ้นปีก่อนพบว่าเกือบทุกอุตสาหกรรมปรับตัวดีกว่า SET Index  ยกเว้น กลุ่มธุรกิจการเงิน และกลุ่มอสังหาริมทรัพย์และก่อสร้าง
– ผู้ลงทุนต่างชาติขายสุทธิ 22,381 ล้านบาทในตลาดหลักทรัพย์ไทย ซึ่งเป็นไปในทิศทางเดียวกันกับตลาดอื่นในภูมิภาค ทำให้ในครึ่งแรกปี 63 ผู้ลงทุนต่างประเทศเป็นผู้ขายสุทธิ 215,736 ล้านบาท ขณะที่ผู้ลงทุนกลุ่มอื่นเป็นผู้ซื้อสุทธิ
– มูลค่าซื้อขายเฉลี่ยต่อวันรวมใน SET และ mai ปรับเพิ่มขึ้นไปอยู่ที่ 77,359 ล้านบาท เพิ่ม 27.8% จากช่วงเดียวกันของปีก่อน ซึ่งถือเป็นเดือนที่มีมูลค่าซื้อขายเฉลี่ยต่อวันที่สูงที่สุดในรอบ 30 เดือน และสูงสุดเป็นอันดับสองในประวัติการณ์
– ผู้ลงทุนในประเทศมีสัดส่วนมูลค่าการซื้อขายสูงกว่าผู้ลงทุนประเภทอื่นๆ ต่อเนื่องเป็นเดือนที่ 4 โดยอยู่ที่ 48.76% ของมูลค่าการซื้อขายรวม
– Forward และ Historical P/E ของตลาดหลักทรัพย์ไทย ณ สิ้นเดือน มิ.ย.63 อยู่ที่ระดับ 20.5 เท่า และ 18.7 เท่าตามลำดับ สูงกว่าค่าเฉลี่ยของตลาดหลักทรัพย์ในเอเชียซึ่งอยู่ที่ระดับ 15.5 เท่า และ 16.0 เท่าตามลำดับ อัตราเงินปันผลตอบแทน อยู่ที่ระดับ 3.70% สูงกว่าค่าเฉลี่ยของตลาดหลักทรัพย์ในเอเชียซึ่งอยู่ที่ 3.15%
ส่วนภาวะตลาดสัญญาซื้อขายล่วงหน้า ในเดือน มิ.ย.63 ตลาดสัญญาซื้อขายล่วงหน้ามีปริมาณการซื้อขายเฉลี่ยต่อวัน 498,244  สัญญา เพิ่มขึ้น 56.6% จากเดือนก่อน ที่สำคัญจาก SET50  Index Futures และ Single Stock Future และในช่วงครึ่งแรกของปี 63 ปริมาณการซื้อขายเฉลี่ยต่อวันอยู่ที่ 498,402 สัญญา เพิ่มขึ้น 31.8% จากช่วงเดียวกันของปีก่อน
 
 
 